তৃতীয় পক্ষের প্রতিষ্ঠান হিসেবে এত দিন টুইটারে ছবি শেয়ারিংয়ের সুবিধা দিয়ে আসছিল টুইটপিক। গত সপ্তাহে ডিফল্ট ফটো শেয়ারিং সুবিধা চালু করেছে টুইটার কর্তৃপক্ষ, আর এতে হুমকির মুখে পড়ে টুইটপিক। তাই ‘হ্যালো’ নামে নতুন একটি মাইক্রোব্লগিং সাইট তৈরি করল নোয়া ইভারেট। সাইটটিতে টুইটারের প্রায় সব সুবিধাই রয়েছে। যেমন টুইটারে বার্তা প্রকাশকে টুইট বলা হলেও এখানে এটাকে বলা হচ্ছে পিং, রিটুইটকে বলা হচ্ছে ইকো। টুইটারে আপডেট পেতে অন্য ব্যবহারকারীদের ‘ফলো’ করতে হয়, তবে নতুন এ সাইটটিতে ব্যবহারকারীদের ‘লিসেন’ অপশনটি ব্যবহার করতে হবে। তবে টুইটারের সঙ্গে এর কিছু পার্থক্যও রয়েছে। এতে বন্ধুদের রিয়েল টাইমে আপডেট পাওয়া যাবে। এর সঙ্গে টুইটার ও ফেইসবুকও যুক্ত থাকছে। ফলে হ্যাল্লোতে ‘পিং’ করা হলে তা সঙ্গে সঙ্গেই টুইটার ও ফেইসবুকে চলে যাবে। www.heello.com ঠিকানা থেকে নতুন এ মাইক্রোব্লগিং সাইটটি ব্যবহার করা যাবে।